Hanne Agersnap (SF), 2009-05-05:
Det fornærmer vel ikke nogen, at man siger, at godstransport måske ikke det mest chikke at diskutere, men tænk lige over, hvor vigtigt et erhverv det er.
Transport er uhyre vigtigt i værdikæden, og det er strengt nødvendigt, for at rigtig mange andre erhverv overhovedet kan realisere deres værdi, for ikke at tale om, at forbrugernes muligheder ville se markant anderledes ud uden transporterhvervet.
Derudover er det vigtigt, fordi det er en del af trafikkens samlede CO2-udledning, som vi skal finde midler til at få begrænset.
Godstransporten skal selvfølgelig tage sin del, og derfor er det vigtigt med en strategi og nogle mål, der viser vejene frem.
Det er derfor godt, at vi har fået den her redegørelse og får mulighed for at diskutere godstransporten.
Den her redegørelse ser på transportformerne samlet … hov, hvorfor er den rød?
Redegørelsen ser på transportformerne samlet, hvorimod vi sidste år havde en vejgodsstrategi, hvor vi så på transportformerne enkeltvis.
Det er en fordel, at vi ser på dem samlet.
Vi synes, det er naturligt og rigtig godt, at den her godsredegørelse lægger allermest vægt på, hvordan man gør erhvervet grønnere.
Der er faktisk flere gode initiativer og iagttagelser i rapporten.
Det vigtigste er fokus på at fremme søfart og banetransport med godskorridorer og forbindelser til havne og mere effektive kombiterminaler.
Derudover er der forslag om certificering for grønne transportvirksomheder, energimærkning af lastbiler og fokus på fremtidens teknologier.
Til sidst er kørselsafgifterne medtaget.
Det er alle sammen gode, grønne tiltag, som vi støtter. Vi vil gerne bidrage med flere ideer, særlig til at få mere gods over på bane og sø - hav, hedder det jo, men vi siger sø i den her sammenhæng.
Jeg kunne tænke mig, at ministeren satte sig nogle klare mål, dels for CO2-udslippet fra godstransporten, dels for, hvor store mængder der transporteres med de forskellige transportformer.
Vi har en anden mindre idé, og vi bidrager gerne til debatter, men kunne vi ikke i statslige kontrakter med banegodstransportørerne få noget betjeningssikkerhed, altså få sikkerhed for transport i nogle korridorer, få sikkerhed for, at der er en fast godstransport til Esbjerg og i andre korridorer, hvor der må kunne skabes eller allerede er godsmængde underlag til at få faste banetransporter.
Det må være et af midlerne til at få mere gods over på bane.
Der er andre ting i redegørelsen.
Bl.a. kommer den ind på den internationale transport, og den del er lidt skuffende.
Der er mange flotte visioner om grænseoverskridende banetransport, men der mangler nogle forslag til, hvordan det skal blive til virkelighed.
Der er et afsnit om international godstransport, hvor jernbanen ikke er nævnt, men det skyldes måske redigeringen.
Når Femernforbindelsen står klar, vil det således være oplagt at få aflastet både vejene og jernbanenettet for transittrafikken, altså særlig den trafik, der kommer fra Sverige mod Sydeuropa.
Det vil gavne persontransporten og den indenlandske transport på den måde, at vi får aflastet meget af transporten.
Dertil skal den danske produktion jo transporteres gennem Sønderjylland, og derfor er det vigtigt, at vi samtidig får det dobbeltspor til Sønderjylland.
Samlet vil jeg sige, at jeg synes, at redegørelsen for fremtidens godstransport indeholder mange overraskende gode, grønne visioner og også flere initiativer til at få gjort transporten grønnere og få mere gods over på bane og sø.
Så vi vil meget gerne tage rapporten til efterretning og håber, at vi får udmøntet den i nogle handlingsplaner med mål og virkemidler.